Bliver fyret for spirituskørsel Buschaufføren på rute 973X blev tirsdag stoppet med en promille på 0,8, efter en kvindelig passager syntes, at han lugtede af spiritus og tilkaldte politiet. Hvis blodprøven bekræfter den promille, skal chaufføren til at se sig om efter et nyt job. - Der er ingen tvivl om at, hvis promillen har været 0,8 som pusteprøven viste, så er han færdig med at køre bus hos os, siger Jens Erik Christiansen HR-direktør, Arriva Skandinavien. Alkohollåse skal forhindre spritkørsel Arriva tager i øvrigt problemet med alkoholpåvirkede chauffører alvorligt og satser på at komme problemet til livs i fremtiden. - når vi køber nye busser ind, så vil der blive installeret alkohollåse i busserne. Det vil sige at en buschauffør ikke kan starte bussen hvis han eller hun er spirituspåvirket, forklarer Jens Erik Christiansen. I forvejen har Arriva omkring 80 busser med alkohollås i hele skandinavien.

Opsummering:
Hvis en blodprøve bekræfter, at en buschauffør tirsdag aften kørte bus med for høj promille, er han færdig med at køre bus for Arriva.